CELEX: 32014L0099
Language: sk
Date: 2014-10-21 00:00:00
Title: Smernica Komisie 2014/99/EÚ z  21. októbra 2014 , ktorou sa na účely jej prispôsobenia technickému pokroku, mení smernica 2009/126/ES o II. stupni rekuperácie benzínových pár pri čerpaní pohonných látok do motorových vozidiel na čerpacích staniciach

23.10.2014   
            
            
               SK
            
            
               Úradný vestník Európskej únie
            
            
               L 304/89
            
         SMERNICA KOMISIE 2014/99/EÚ
   z 21. októbra 2014,
   ktorou sa na účely jej prispôsobenia technickému pokroku, mení smernica 2009/126/ES o II. stupni rekuperácie benzínových pár pri čerpaní pohonných látok do motorových vozidiel na čerpacích staniciach
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/126/ES z 21. októbra 2009 o II. stupni rekuperácie benzínových pár pri čerpaní pohonných látok do motorových vozidiel na čerpacích staniciach (1), a najmä na jej článok 8,
   keďže:
   
               (1)
            
            
               V smernici 2009/126/ES sa ustanovuje možnosť prispôsobiť v prípade potreby jej články 4 a 5 technickému pokroku tak, aby bola zaručená konzistentnosť s každou príslušnou normou, ktorú vydá Európsky výbor pre normalizáciu (CEN).
            
         
               (2)
            
            
               Dňa 25. septembra 2013 uverejnil CEN normy EN 16321-1:2013 a EN 16321-2:2013. V norme EN 16321-1:2013 sú špecifikované skúšobné metódy typového schvaľovania systémov rekuperácie benzínových pár určených pre čerpacie stanice. V norme EN 16321-2:2013 sú špecifikované skúšobné metódy určené pre čerpacie stanice na overenie funkčnosti takýchto systémov rekuperácie pár.
            
         
               (3)
            
            
               Preto je nevyhnutné prispôsobiť články 4 a 5 smernice 2009/126/ES technickému pokroku, aby sa zaručila konzistentnosť s týmito normami.
            
         
               (4)
            
            
               Opatrenia stanovené v tejto smernici sú v súlade so stanoviskom výboru zriadeného článkom 9 ods. 1 smernice 2009/126/ES,
            
         PRIJALA TÚTO SMERNICU:
   Článok 1
   Smernica 2009/126/ES sa mení takto:
   
               1.
            
            
               V článku 4 sa odsek 1 nahrádza takto:
               „1.   Členské štáty zabezpečia, s účinnosťou od dátumu, od ktorého sa stanú systémy II. stupňa rekuperácie benzínových pár povinnými podľa článku 3, aby účinnosť zachytávania benzínových pár týchto systémov bola rovnaká alebo väčšia ako 85 %, ako potvrdzuje výrobca v súlade s normou EN 16321-1:2013.“
            
         
               2.
            
            
               V článku 5 sa odsek 1 nahrádza takto:
               „1.   Členské štáty zabezpečia, aby sa prevádzková účinnosť zachytávania benzínových pár systémov II. stupňa rekuperácie benzínových pár testovala aspoň raz za rok v súlade s normou EN 16321-2:2013.“
            
         Článok 2
   1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 12. mája 2016. Komisii bezodkladne oznámia znenie týchto ustanovení.
   Tieto opatrenia sa uplatňujú od 13. mája 2016.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 21. októbra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 285, 31.10.2009, s. 36.